საჭადრაკო ოლიმპიადა 2016
1 - 14 სექტემბერი 2016 ბაქო, აზერბაიჯანი ოლიმპიადას პირველად უმასპინძლა აზერბაიჯანის დედაქალაქმა ბაქომ. შესანიშნავად ითამაშეს აშშ-ის და უკრაინის ნაკრებებმა. ამერიკელებს მთელი ტურნირის განმავლობაში არც ერთი მატჩი არ წაუგიათ და მხოლოდ ჩეხებთან და რუსებთან ითამაშეს ფრედ. უკრაინელებმა ყველა მატჩი მოიგეს გარდა ერთისა და ისიც მეექვსე ტურში დათმეს ამერიკელებთან. საბოლოოდ ორივე ნაკრებმა 20-20 ქულა დააგროვა და კოეფიციენტების მიხედვით პირველი ადგილი აშშ-ის ნაკრებმა დაიკავა. კარგად იასპარეზა რუსეთის ნაკრებმა, რომელიც ასევე მხოლოდ ერთხელ (მეოთხე ტურში) დამარცხდა უკრაინელებთან, მაგრამ ამერიკელებთან და ინდოელებთან ფრედ დამთავრებული მატჩების გამო მხოლოდ 18 ქულა დააგროვა და მესამე საპრიზო ადგილი დაიკავა. საქართველოს ნაკრებმა წინა ორ ოლიმპიადებზე ნაჩვენები შედეგები გააუმჯობესა. პირველ შვიდ ტურში მათ ხუთი მატჩი მოიგეს და ორი ფრედ დაამთავრეს (ირანელებთან და ჩეხებთან), მაგრამ ბოლო ოთხ ტურში მხოლოდ უნგრელებს მოუგეს, ხოლო უკრაინელებთან, ამერიკელებთან და თურქებთან დამარცხდნენ. საბოლოოდ ქართველები 14 ქულით 24-ე ადგილზე გავიდნენ.